En blodprop i benet kan enten opstå i benets vener eller i benets pulsårer.
Ved blodpropper i benets vener (dyb venetrombose, DVT) vil du typisk opleve, at dit ben hæver, gør ondt og spænder. Alt efter hvor blodproppen sidder, kan det være foden, underbenet eller hele benet, der hæver. I nogle tilfælde vil du opleve ganske få eller ingen symptomer.
Ved en blodprop i benets pulsårer vil du opleve, at dit ben bliver køligt, blegt og smertefuldt. Ubehandlet og efter noget tid kan det blive følelsesløst.
Du skal altid ringe 1-1-2, hvis du oplever symptomerne på en blodprop i benet.